b'\n_START_ARTICLE_\nTarttuva naudan keuhkorutto\n_START_PARAGRAPH_\nTarttuva naudan keuhkorutto on mykoplasman (M. mycoides subsp. mycoides) aiheuttama helposti levi\xc3\xa4v\xc3\xa4 el\xc3\xa4intauti. Se levi\xc3\xa4\xc3\xa4 pisaratartuntana, oireettomien kantajien v\xc3\xa4lityksell\xc3\xa4 ja tuulen mukana._NEWLINE_Keuhkoruton oireita ovat kuume, ruokahaluttomuus ja maidontuotannon v\xc3\xa4heneminen. Tautia on vaikea erottaa muista karjan hengityselinsairauksista. Kuolleisuus vaihtelee: eurooppalaiset nautarodut vaikuttavat olevan herkempi\xc3\xa4 taudille kuin afrikkalaiset alkuper\xc3\xa4iskarjat. Afrikassa kuolleisuus on 30-80\xc2\xa0%, mutta yli 50 prosentin kuolleisuustapaukset ovat harvinaisia._NEWLINE_Naudan keuhkorutto tarttuu naudan lis\xc3\xa4ksi aasialaiseen vesipuhveliin, biisoniin ja jakkiin. Villiel\xc3\xa4imet eiv\xc3\xa4t ole merkitt\xc3\xa4vi\xc3\xa4 sen levi\xc3\xa4misen kannalta._NEWLINE_Naudan keuhkorutto on h\xc3\xa4vitetty useimmilta mantereilta 1900-luvun puoliv\xc3\xa4liin menness\xc3\xa4. Sit\xc3\xa4 on tavattu Suomessa viimeksi 1920-luvulla. Afrikassa se kuuluu edelleen t\xc3\xa4rkeimpiin karjan tartuntatauteihin.'